Doi bărbaţi au vrut să omoare cu maşina și un cuțit două persoane care se deplasau pe un trotuar din Tecuci
Doi bărbaţi au fost arestaţi preventiv pentru 30 de zile, fiind cercetaţi pentru tentativă la omor calificat.
Unul dintre ei a încercat să omoare cu maşina două persoane care se deplasau pe un trotuar din municipiul Tecuci, iar cel de-al doilea, pasager în maşină, a lovit-o cu un cuţit pe una din victime, informează, joi, Biroul de informare publică şi relaţii cu presa din cadrul Parchetului de pe lângă Tribunalul Galaţi.
Potrivit sursei citate, un procuror din cadrul Parchetului de pe lângă Tribunalul Galaţi a pus în mişcare, miercuri, acţiunea penală împotriva inculpatului C.C., sub aspectul săvârşirii unei tentative la infracţiunea de omor calificat (asupra a două persoane) şi a infracţiunii de tulburare a ordinii şi liniştii publice, precum şi împotriva inculpatului D.M., sub aspectul săvârşirii infracţiunii de tentativă la infracţiunea de omor.
"S-a reţinut că, la data de 29.03.2024, în jurul orei 15,30, inculpatul C.C. a pus în executare intenţia de a suprima viaţa persoanelor vătămate P.G. şi P.V., care se deplasau pe un trotuar de la intersecţia str. Libertăţii cu str. Nicoreşti din mun. Tecuci, lovindu-i cu autoturismul pe care îl conducea şi producându-le leziuni traumatice, iar apoi inculpatul D.M., pasager pe locul din dreapta faţă al autoturismului, i-a aplicat lui P.V. o lovitură cu vârful unui cuţit în zona toracică antero-laterală stg, prin acţiunea lui C.C. (lovirea cu autoturismul a persoanelor vătămate, urmată de impactarea puternică a unui gard) fiind tulburată ordinea şi liniştea publică", se arată într-un comunicat de presă remis de Parchetul de pe lângă Tribunalul Galaţi.
Totodată, miercuri s-a propus de către procuror luarea măsurii arestării preventive faţă de cei doi inculpaţi pentru 30 de zile, judecătorul de drepturi şi libertăţi din cadrul Tribunalului Galaţi admiţând propunerea.